"Rasse Rel" het die Cape Argus se baniere geskreeu verlede Donderdag toe hul "ekslusiewe" rasse bom om Geo Cronjé se kop losgebars het. Dit beloof egter om ´n bom te wees wat uiteindelik in hul eie gesigte gaan ontplof.... Hierdie is 'n Afrikaanse vertaling van die oorspronklike Engelse brief wat ek aan die Argus gerig het.
Die tafel vir die rol van u koerant in die hele debakel is gedek deur u redakteur in sy "Opinion" stuk verlede Donderdag - dieselfde dag wat u veldtog om Cronjé deur middel van die media skuldig te bevind, afgeskop het.
Om Hansie Cronjé, meer as 'n jaar na sy dood, in 'n nuwe petalje te sleep is werlik ongelooflik. Behalwe vir 'n toevallig-gedeelde van, kan ek om die dood nie sien wat die twee stories met mekaar te make het nie. Behalwe natuurlik dat dit die Argus 'n verdere stok gee om hierdie "spesifieke Afrikaner", soos Brophy na hom verwys, mee te slaan. Dit bly vir my steeds interessant hoe Cronjé destyds in u koerant getransformeer het van "Suid-Afrikaner" tot "Afrikaner" rondom dieselfde tyd dat hy van Held in Skurk verander het. Dit blyk die enigste gemeenskaplikheid tussen hiedie twee Cronjés te wees.
Wat het geword van die beginsel dat jy onskuldig is totdat jy skuldig bevind is? Toegegee, dit is 'n vreemde konsep vir die meeste koerante, maar die Argus draai dit in der waarheid selfs om. Jy bly skuldig, selfs nadat jy onskuldig bevind word! Nou bevraagteken julle die kredietwaardigheid van die ondersoek. 'n Ondersoek waarmee julle geen probleem gehad het terwyl julle geglo het dat hul bevindings julle gelyk sou gee nie. U voer die beginsel van verhoor-deur-die-pers werklik tot nuwe hoogtes.
U "eksklusiewe" storie was in ieder geval duidelik uit die staanspoor, prima facie, 'n goeie dosis sensasionele onsin. As Cronjé werklik so 'n blatante rassis was, sou dit 'n geruime tyd gelede reeds op provinsiale of super 12 vlak na vore gekom het. Maak dit enige sin vir 'n speler om deur sy hele loopbaan verblyf te deel met spelers van kleur net om botweg, op rassegronde, te weier om dit te doen op die vooraand van Wêreldbekerkeuring? Of glo u werklik dat Afrikaners so klipkop-idioties is?